Jüri Hain
Jüri Hain (4. juuni 1941 Tallinn – 16. juuli 2022) oli eesti kunstiteadlane ja kultuuriloolane. Ta lõpetas 1959. aastal Tallinna 7. Keskkooli ja 1969. aastal Tartu Riikliku Ülikooli. Hain on tutvustanud nii eesti kunsti Euroopas[viide?] kui ka väliskunsti Eestis[viide?] ning uurinud Eduard Wiiralti töid[viide?], Eesti ja Soome kunstisidemeid, kunstikriitilise ja esteetilise mõtte arengut Eestis 1920.–1930. aastail jpm. Hain on uurinud Eesti Rahvusraamatukogu kunstivaramut ning koostanud näitusi ja trükikatalooge, aineseks Euroopa 17.–18. sajandi sügavtrükigraafika mapid, puugravüüride originaalklotsid ja eesti graafika 1900–1940. Ta on koostanud ja kureerinud Underi ja Tuglase Kirjanduskeskuse näitusi ("Sõnasild. Raamatuid ja kunsti Paul Reetsi kogust" (2014), "Õhtutund. Eesti kunsti Paul Reetsi kogust" (2013), "Varjust välja! Tuntud kunstnike vähetuntud teoseid Underi ja Tuglase Kirjanduskeskuse kunstikogust" (2012), "Hingede ränd. Ado Vabbe ja Friedebert Tuglas" (2011)). Ta on Eesti Kunstnike Liidu auliige ja Eesti Vabagraafikute Ühenduse liige.